ถึงยุคไบโอเมทริก
เห็นข่าวในเฟซบุ๊กเมื่อเร็วๆ นี้ ว่า ค่ายโทรศัพท์มือถือสัญชาติญี่ปุ่นและจีน 2-3 ราย ได้เปิดจำหน่ายสมาร์ทโฟนที่มีระบบสแกนรูม่านตา (Iris scanning) กันไปแล้ว กับค่าย Fujitsu ZTE และ VIVO
4 ส.ค. 2558

เห็นข่าวในเฟซบุ๊กเมื่อเร็วๆ นี้ ว่า ค่ายโทรศัพท์มือถือสัญชาติญี่ปุ่นและจีน 2-3 ราย ได้เปิดจำหน่ายสมาร์ทโฟนที่มีระบบสแกนรูม่านตา (Iris scanning) กันไปแล้ว กับค่าย Fujitsu ZTE และ VIVO
ในที่สุด เราก็มาถึงจุดที่มีการนำระบบเทคโนโลยีชีวภาพ หรือไบโอเมทริก (Biometric) มาใช้ในเชิงพาณิชย์กับผู้บริโภครายย่อยอย่างแพร่หลายมากขึ้น จากเดิมที่ก่อนหน้านี้เป็นการใช้เทคโนโลยีสแกนลายนิ้วมือกันเป็นหลัก 
ถึงเราอาจจะยังไม่เชื่อหรือไม่ศรัทธาในเทคโนโลยีที่รุดหน้าไปไกลแบบนี้ แต่คงไม่อาจปฏิเสธได้ว่า การลงทุนมหาศาลในแต่ละปีกับไบโอเมทริก ทำให้เทคโนโลยีนี้หันหัวกลับไม่ได้อีกแล้ว และยิ่งจะมีบทบาทกับผู้บริโภคมากขึ้นอีกหลังจากนี้
ล่าสุด มีข่าวว่าทางธนาคารรายใหญ่ในสหรัฐ จะดีเดย์นำระบบไบโอเมทริกมาใช้ด้วยเหมือนกัน
ธนาคารเวลส์ ฟาร์โก กำลังเริ่มทดลองระบบการจดจำด้วยเสียง (Voice recognition) และระบบสแกนรูม่านตา มาใช้ในแอพพลิเคชั่นของแบงก์บนสมาร์ทโฟน เพื่อเพิ่มความปลอดภัยให้แก่ลูกค้าในการทำธุรกรรมโมบายแบงก์กิ้ง  
ไม่ได้มีแค่เวลส์ ฟาร์โก เท่านั้น เพราะมีรายงานว่าธนาคารในสหรัฐเกือบ 1 ใน 3 หรือประมาณ 6 แบงก์ จาก 19 แบงก์ใหญ่ มีแผนจะนำระบบไบโอเมทริกมาใช้กับระบบโมบายแบงก์กิ้งของตัวเอง ภายในสิ้นปี 2558 นี้ 
ก่อนหน้านี้ ธนาคารบางแห่งได้เริ่มนำระบบไบโอเมทริกมาใช้บ้างแล้ว แต่ส่วนใหญ่ยังจำกัดอยู่เพียงการสแกนลายนิ้วมือ เช่น เจ.พี.มอร์แกน เชส แอนด์ โค ที่ร่วมมือกับแอปเปิ้ล ใช้ระบบทัช ไอดี ไปเมื่อวันที่ 1 มิ.ย. หรือเมื่อช่วงต้นปีนี้ก็มีธนาคารยูเอสเอเอ ที่ใช้ระบบจดจำเสียงและใบหน้ากับลูกค้า 4.1 ล้านรายไปแล้ว และนำระบบทัช ไอดีมาใช้เพิ่มต่อมา 
ทั้งนี้ เป็นเพราะปัจจุบันอาชญากรรมไซเบอร์ยิ่งทวีความรุนแรงขึ้น ทั้งในแง่ของคนที่ตกเป็นเหยื่อ และมูลค่าความเสียหาย ทำให้กลุ่มธนาคารและสถาบันการเงินซึ่งเป็นเป้าหมายหลักของแฮ็กเกอร์ ต้องพยายามพัฒนาเทคโนโลยีความปลอดภัยใหม่มาทดแทนระบบยูสเซอร์เนมและพาสเวิร์ด 
ส่วนทางฝั่งใกล้บ้านเรานั้นที่เห็นได้ชัดก็มีธนาคารเมย์แบงก์ มาเลเซีย ที่เริ่มนำระบบลายนิ้วมือมาใช้กับแอพพลิเคชั่นบนสมาร์ทโฟนระบบ iOS แม้จะยังไม่รู้ว่าจะปลอดภัยมากขึ้นแค่ไหน แต่เมย์แบงก์อ้างว่าช่วยให้ลูกค้าทำธุรกรรมได้เร็วขึ้นกว่าการกรอกรหัส 6 ตัวแบบเดิมถึง 70%